AlexejDobrolubov/national_council_slovak_2010 huggingface dataset:
83. schôdza NR SR - 9.deň - A. dopoludnia
Dátum: 2023-02-15
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

40. Ďakujem za slovo. Ja som z Michaloviec, takže vlastne sa chcem k tejto veci vyjadriť. Túto vraždu je potrebné odsúdiť. Keď si vezmeme v priebehu posledných mesiacov boli na Slovensku dve vraždy a jedna tragická nehoda, ktoré šokovali celé Slovensko, bola to vražda na Zámockej dvoch mladých nevinných ľudí, vražda Eriky v Michalovciach a potom tá zbesilá jazda opitého športového funkcionára, ktorý vlastne zabil autom 5 mladých ľudí. Ja som rozmýšľal nad tým, čo tieto tragické udalosti, ktoré šokovali Slovensko, mali spoločné a mali jedného spoločného menovateľa a to je, že v našej spoločnosti chýba úcta k životu. Ak by si tento mladý človek, ktorý zabil dvoch nevinných ľudí na Zámockej, vážil životy iných mladých ľudí aj ten svoj vlastný, lebo nakoniec si ho vzal, nikdy by k tejto tragickej udalosti nedošlo. To isté ten mladý chlapec, ktorý zabil zdravotnú sestru, ak by si vážil svoj život, nikdy by aj život tejto mladej nevinnej ženy, nikdy by jej ho nevzal. A to isté aj ten opitý funkcionár, ktorý teraz bude sedieť desiatky rokov v base. Takže my sa bavíme o represiách, o normách, o tvrdých postihoch, ale pokiaľ v spoločnosti nebude úcta k životu, keď sa nezmení hodnotové nastavenie spoločnosti, nezastavíme tento úpadok. To je veľký problém. Preto aj keď vidíte, keď tu viackrát predkladajú poslanci ako pani Záborská, aby bol život chránený od jeho počiatku až po prirodzenú smrť. Títo ľudia sú vystavovaní posmechu. A teraz vidíme tieto následky, keď úcta k životu v našej spoločnosti je až na poslednom mieste. Takže áno, máte pravdu aj v tom, že policajti v poslednej dobe, nie že v poslednej dobe, v posledných rokoch nemajú rešpekt. V podstate niekedy za bývalého režimu stačilo, že má policajt len obušok, nebol ozbrojený a nikto si naňho nedovolil, mal rešpekt. Dneska môže byť policajt ozbrojený po zuby, ale je to chyba aj štátnych, aj politikov niektorých, ktorí dnes, keď ich zastaví policajný funkcionár, tak im povie, vyzlečiem ťa z uniformy, hej. Musí tu byť rešpekt.
83. schôdza NR SR - 8.deň - B. popoludní
Dátum: 2023-02-14
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

177. Ďakujem za slovo. Pán poslanec Jarjabek, súhlasím s tým, ako ste povedali, že najprv sa musíme zhodnúť na tom, ako chceme tú televíziu financovať. Doteraz je to nejasné a toto je kľúčová otázka, pretože keď hovoríme o odpolitizovaní, to znamená, že mali by sme sa vyberať cestou koncesionárskych poplatkov, aby vlastne vplyv štátu a politikov bol čo najmenší, aby tie príjmy boli od občanov. Aj keď som bol na verejnom vypočutí kandidátov na generálneho riaditeľa RTVS, zo všetkých úst kandidátov, ktorí tam boli, zaznelo, že treba ísť cestou koncesionárskych poplatkov a zvyšovať ich, pretože koncesionárske poplatky, výška sa nemenila 20 rokov, v podstate na sume 4,64 eura na mesiac. A aj ja viem veľmi dobre, že sme schválili zákon o mediálnych službách, ktorý v najbližších piatich rokoch navýši financovanie RTVS o ďalších 21 mil. eur. RTVS tieto peniaze, žiaľ, nemá, musí ich nájsť. To znamená, že ja tento zákon vítam, ktorý predkladá pán Kristián Čekovský, ale fakt alfa a omega je teraz sa dohodnúť na tom, ako bude RTVS financovaná, a to je kľúčové. A už nehovoriac o tom, že vlastne je aj zastaraná technika v RTVS, ktorá potrebuje obmenu, takže tých problémov je strašne veľa. Ďakujem.
83. schôdza NR SR - 8.deň - B. popoludní
Dátum: 2023-02-14
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

155. Pán poslanec Mičovský, si tak nádherne rozprával o tých železniciach po celom Slovensku, naozaj tá suma 150-tisíc eur nie je veľká, ale pomôže to tým dobrovoľníkom. Ty si menoval jednotlivé kúty Slovenska, pritom pochádzaš z Humenného, a tam je jedna veľmi nádherná akcia, ktorú navštívi ročne tisícky ľudí, je to Deň železníc v Humennom. A naozaj tak ako koľajnice spájajú jednotlivé mestá a obce, tak dokonca tieto podujatia spájajú aj ľudí, prichádzajú tam celé rodiny a myslím si, že preto treba podporiť takéto aktivity. Ďakujem.
83. schôdza NR SR - 7.deň - A. dopoludnia
Dátum: 2023-02-10
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

30. Ďakujem za slovo, pán predsedajúci. Pán poslanec Vetrák, som veľmi rád, že si vysvetlil odporcom návrhu tohto zákona, že zavádzajú a klamú, ak tvrdia, že OĽANO prichádza s týmto zákonom na poslednú chvíľu. Tak ako si uviedol, mali sme to, vo volebnom programe to malo OĽANO, bolo to v koaličnej zmluve, bolo to v programovom vyhlásení vlády a tak isto tento zákon bol predložený ešte pred tým, ako boli vyhlásené predčasné voľby. To je kľúčové. A tak isto som veľmi rád, že si vysvetlil, že OĽANO naozaj pripravuje kvalitné návrhy zákonov, tak ako si spomenul, ani jeden zákon schválený, ktorý si predkladal ty, ktorý išiel z tvojej dielne a z dielne OĽANO, nebol protiústavný. Taktiež si sa dotkol aj zoznamov kandidátov, ktoré budú predkladané vo voľbách, v komunálnych voľbách. Ja to oceňujem, že vlastne aj v mestských a obecných voľbách dostanú voliči zoznamy kandidátov domov. Je to veľmi dôležité, pretože naozaj, ako si hovoril, títo voliči sa na poslednú chvíľu orientujú vo volebných miestnostiach, ťažko potom si naštudujú tie mená alebo len dostávajú do schránky nejaké letáky a kandidáti, ktorí nemajú drahú volebnú kampaň, tak sú potom znevýhodnení. Takže oceňujem, že prichádzame s tým, že zoznamy voličov dostanú ľudia do schránok. Ďakujem veľmi pekne.
83. schôdza NR SR - 7.deň - A. dopoludnia
Dátum: 2023-02-10
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

10. Ďakujem za slovo, pán predsedajúci. Pán poslanec Susko, zhodneme sa na tom, že ak chceme, aby výsledky volieb boli čo najlegitímnejšie, tak je potrebné, aby k volebným urnám prišlo čo najviac ľudí. Vtedy tie demokratické voľby budú najviac legitímne. A my sa o to snažíme. My sa aj tou motiváciou zo strany štátu snažíme podporiť zodpovedných občanov, ktorí prídu voliť, a dáme im úľavu na štátnych poplatkoch 10 %. Ročne to bude stáť Štátnu pokladnicu približne 9 miliónov eur, ale si myslím, že ten výsledok potom vo voľbách je legitímny, pretože vezmite si, že v roku 2020 prišlo k volebným urnám zo 4,4 milióna oprávnených voličov len 65 %, v ďalšom volebnom období len 60 %. To znamená, že tá účasť nie je lichotivá a viete, ja poznám prácu SMER-u aj v samosprávach, vám vyhovuje, keď k volebných urnám prichádza čo najmenej ľudí, pretože vy si viete cez rôzne domovy sociálnych služieb a seniorov mobilizovať svoju voličskú základňu. A vám vyhovuje, keď mladí ľudia a ľudia v produktívnom veku zostávajú doma. My chceme opak, my chceme, aby prišlo čo najviac ľudí k volebným urnám. To je dôležité a kľúčové. A vy to nazývate volebnou korupciou? Ja si myslím, že človek, ktorý sa správa zodpovedne a príde, a mu záleží na chode štátu a príde voliť, takýto človek by mal byť odmenený. To je všetko.
83. schôdza NR SR - 4.deň - B. popoludní
Dátum: 2023-02-07
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

169. Ďakujem za slovo, pán podpredsedajúci. Pán poslanec, súhlasím s vami, že mnohí ľudia by jazdili radi na nových ekologických autách, ale, žiaľ, si to nemôžu dovoliť. Ja sa opriem o štatistiky, aby som toto vaše tvrdenie potvrdil. Vlani bolo na Slovensku evidovaných vyše 2,6 mil. osobných vozidiel, z tohto počtu až 60 % boli staršie vozidlá. To znamená vozidlá, ktoré mali od viac ako 10 a 15 rokov bolo 559-tisíc, vozidlá, ktoré mali viac ako 15 až 20 rokov bolo 521-tisíc a vozidiel, ktoré mali viac ako 20 rokov je 652-tisíc. To znamená, že ten vozový park na Slovensku je veľmi starý a to dosvedčuje, že ľudia si jednoducho nemôžu dovoliť drahé ekologické autá, a preto jazdia na starých autách, ale nemôžeme týchto ľudí ešte viacej zaťažiť rôznymi poplatkami a daňami. Ďakujem.
83. schôdza NR SR - 1.deň - B. popoludní
Dátum: 2023-02-01
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

14. Ďakujem za slovo, pán predsedajúci. Ja som bol v rokovacej sále, keď došlo k tomuto zdravotnému problému pána Beluského a myslím si, že takto to zneužívať a očierňovať pána ministra obrany je nevhodné, pretože som veľmi dobre počul, keď tu bol pán minister, ako jeden z prvých vyjadril pánovi Beluskému skoré uzdravenie. Povedal mu to priamo, ako ho vynášala záchranná zdravotná služba, takže nie je fér, takto tu teraz podrážať svojich kolegov alebo ministrov. A ďalšia vec, pán minister obrany už tu celá... včera presedel pol dňa. Mal dôležité rokovania s ministrom obrany Nemeckej republiky, pokiaľ ja viem, musel to zrušiť a viem, že čakal na to, kým zdravotná služba vybaví pána Beluského, postará sa oňho, a navrhol predsedovi Národnej rady, aby až potom pokračovalo normálne rokovanie po nejakej prestávke. To je všetko.
83. schôdza NR SR - 1.deň - A. dopoludnia
Dátum: 2023-02-01
Poslanec: Potocký, Milan (OĽANO)
Druh vystúpenia: Vystúpenie

18. Ďakujem za slovo, pán predseda. Keďže pôvodný návrh zákona mal mať účinnosť od 1. januára 2023, je potrebné upraviť účinnosť návrhu tohto zákona, takže prečítam môj pozmeňujúci návrh. Pozmeňujúci návrh poslanca Národnej rady Slovenskej republiky Milana Potockého k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 13/1993 Z. z. o umeleckých fondoch v znení neskorších predpisov (tlač 1209). 1. V čl. I bod 5 v nadpise § 25g sa slová „účinné od 1. januára 2023" nahrádzajú slovami „k úpravám účinným dňom vyhlásenia" a v texte § 25g sa slová „od 1. januára 2023" nahrádzajú slovami „odo dňa vyhlásenia". 2. V čl. II sa slová „1. januára 2023" nahrádzajú slovami „dňom vyhlásenia".
79. schôdza NR SR - 2.deň - A. dopoludnia
Dátum: 2022-12-09
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

56. Ďakujem za slovo, pán predsedajúci. Pán poslanec Šipoš, ty si zvolil rovnakú taktiku ako pán premiér a ďalší ministri našej vlády, to znamená, snažíš sa prehovoriť do duše poslancom SaS, aby si tento krok, ktorý je vlastne ich sebevražedným krokom do záhuby, aby si ho rozmysleli. Ja som v tomto smere trošku skeptický a vidím, že sú presvedčení túto vládu povaliť a naozaj že ich nepresvedčí nič. Ale ak sa pozerám do ich radov a vidím tu skúsených politikov, ako je pán Benčík, pán Dostál, pán Osuský, ktorí roky venovali svoj politický život za demokraciu a spravodlivosť a týmto rozhodnutím to zahodia do koša jediným, a naozaj aj mladí politici z SaS, ktorí tým pádom dostanú nálepku do svojej politickej budúcnosti, bude im stále svietiť na čele, že povalili túto vládu. Pán Sulík sa už tejto nálepky nezbaví, jemu už to proste prischlo. Ale ostatní poslanci sa tomu môžu vyhnúť. Takže ten apel nakoniec v tomto pléne má ešte zmysel, si myslím. Ďalej chcem povedať to, čo si povedal, že SaS nech predstiera akékoľvek dôvody, argumenty na povalenie tejto vlády, ten výsledok bude jediný, a to, že sa bude tešiť z tejto pádu vlády Fico, nikto iný. Ďakujem.
90. schôdza NR SR - 9.deň - A. dopoludnia
Dátum: 2023-05-16
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

30. Ďakujem pekne. Ďakujem za všetky faktické. Ja budem pokračovať, čo hovoril Igor Matovič smerom k SaS-ke a teda k Mariánovi Viskupičovi. Čo návrh, ktorý mal pomôcť ľuďom, tam bola SaS-ka proti. Tak to bolo pri tehotenskom príspevku, tak to bolo pri zvýšených prídavkoch a daňovom bonuse a takto tomu bude aj pri tomto návrhu matky bez daní. Oni si vedia naozaj predstaviť štátne peniaze na nejaké iné aktivity a dneska sme svedkami toho, čo koluje facebookom, médiami, kedy Sulík nechal za štátne peniaze vypiť celý bar a on k tomu aj vyzýval tých ľudí, ktorí v tom bare boli, poďte, dneska ideme vypiť celý bar. Dámy a páni, ja naozaj chcem, aby ste si zapamätali tieto slová Richarda Sulíka, ktorý v Dubaji za štátne peniaze išiel vypiť celý bar. Iba účet v tom bare stál 54-tisíc eur. 54-tisíc eur. Toto nie je príjem ani nejakej priemernej rodiny za celý rok, ale oni dokázali vypiť celý bar za 54-tisíc eur. Toto je Sloboda a solidarita. Toto je Richard Sulík so svojou kumpániou. Sú to patologickí devianti, ktorí naozaj pri každom jednom návrhu, ktorý má pomôcť slovenským rodinám, slovenským matkám, tak jednoducho sú stále proti.
90. schôdza NR SR - 8.deň - A. dopoludnia
Dátum: 2023-05-12
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

198. Ďakujem pekne, pán podpredseda. Ďakujem Marekovi Šefčíkovi za jeho rozpravu, ktorý vlastne zhrnul za tie tri roky, ty si zabudol povedať, že my sme tieto zmeny alebo teda to prilepšenie slovenským rodinám prijali za tie tri roky. Tí ostatní, čo tu boli pred nami, tu boli 12, 20 rokov, 30 rokov, ale nikto, nik toľko neurobil pre slovenské rodiny ako práve hnutie OĽANO. No zároveň, Marečku, si tu rozprával pred málo ľuďmi. Keď sa pozrieš do toho pléna, tak sú tu väčšinou ľudia z OĽANO, ktorým naozaj záleží na tých slovenských rodinách. A keď sa pozrieš tamto napravo, tak tam sú národovci a tí, čo si hovoria, že sú sociálni. Oni budú, áno, tak na Deň matiek rozdávať počas nedele nejaké Toffifee, ale tu v pléne Národnej rady, kde sa majú prijímať zákony, aby sa slovenské rodiny, v prvom rade slovenské rodiny, vážení národovci, mali lepšie, tak tu ani nie ste. A keď príde na lámanie chleba, kedy sa majú naozaj schvaľovať takéto zákony, aby sme mali matky bez daní, tak tu ani neni a zahlasujete proti. Takí ste vy národovci. Ale hlavne, že prídete potom v nedeľu na Deň matiek pred tými rodičmi a budete im rozdávať nejaké Toffifee. Nie, ony nie sú zvedavé, tie matky, na vaše Toffifee. Ony budú zvedavé presne na schválenie takýchto návrhov. Či už to bol tehotenský príspevok, kde ste hlasovali proti, či to je zvýšený daňový bonus a zvýšené rodinné prídavky, tam ste boli proti. Alebo to budú teraz tieto dane, kde uvoľníme matkám alebo teda matky budú bez daní, tam predpokladám, že tiež budete proti. Ale v nedeľu prídete a budete takto rozdávať aj s Pellegrinim nejaké Toffifee.
90. schôdza NR SR - 8.deň - A. dopoludnia
Dátum: 2023-05-12
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

130. Ďakujem pekne, pán podpredseda. Ďakujem, Jožko, za tvoju rozpravu. Ja to zoberiem tak obšírne, všetci politici v tomto pléne nás posielali, aby sme chodili medzi ľuďmi a my sme aj chodili medzi tých ľudí. Ja neviem, po akej krajine chodili oni, či po Mongolsku alebo Tadžikistane, ale my keď chodíme po Slovensku, tak sa stretávame práve s touto požiadavkou od ľudí, ktorí nás vlastne vyzývajú k tomu, lebo dlhodobo túto tému komunikujeme, aby sme zaviedli hmotnú zodpovednosť politikov. Ja neviem naozaj, s kým sa títo ľudia stretávajú a či nemajú také isté požiadavky tí ľudia na týchto politikov, ktorí sa s nimi stretávali predtým. A dnes bude, alebo teda budúci týždeň príde čas, kedy budeme hlasovať o takomto návrhu zákona, aby sme ho uplatnili aj v slovenskej legislatíve, aby sme uplatnili hmotnú zodpovednosť politikov a uvidíme, ako sa zachovajú práve títo politici, ktorí sa vraj stretávajú s ľuďmi. Nie, tento návrh zákona naozaj vychádza z požiadaviek občanov Slovenskej republiky a my OĽANO túto požiadavku ľudí dlhodobo komunikujeme a toto je čas, kedy ho predkladáme a verím tomu, že, že prejde. Ja sa naozaj divím poslancom za stranu SaS, ktorí v roku 2016, ale aj predtým v 2013, hlasovali za návrhy zákonov, ktoré boli totožné s našimi a jednoducho sme išli jednotnú takú politickú líniu. Dnes sú z nich však iní politici, ale sú v tej istej strane. Ja sa naozaj čudujem pánovi Baránikovi, ktorý hlasoval v roku 2016 za takýto návrh. Dnes zrejme bude hlasovať proti. Opakovane, keďže tento návrh zákona sme už predkladali. A ja sa naozaj pýtam, že komu idú títo ľudia po ruke? Keď sú v opozícii, tak hlasujú inak, a keď sú v koalícii alebo teda majú dosah na to, aby menili slovenskú alebo teda legislatívu a máme na to politickú silu, tak zahlasujú proti. Fakt akože divné a nič ma v tomto nenapadá, len že v tomto si môžu naozaj podať ruku napríklad s Robertom Ficom.
90. schôdza NR SR - 7.deň - B. popoludní
Dátum: 2023-05-11
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

132. Ďakujem pekne. Ja si dovolím tak isto reagovať na Kristiána Čekovského. Prepáč, nebudem s tebou súhlasiť, je to pôda, kde by sa malo diskutovať o tom a keďže Karol niekoľkokrát navštívil ministerstvo školstva a hovoril o tom na tej najvyššej vlastne politickej úrovni o tejto téme a keďže nebol vypočutý, tak to potrebujeme rozoberať tu. Kde to inde môžeme rozoberať, aby to aj verejnosť vedela, keďže táto téma nikdy nedostávala toľko priestoru napríklad, ako teraz? A keď sú to len dve hodiny, tak, bohužiaľ a chvála Pánu Bohu, že o tom diskutujeme. Ja sa pýtam, kde sú tvoji kolegovia a viac strávia času vzadu vo fajčiarke, kde vyfajčujú cigarety, mali by sa tu venovať konkrétnym návrhom zákona, aby naozaj riešili sprava, zľava, zhora, zdola, tak ako napríklad tu robil aj môj kolega Marek Šefčík. A môžme mať naozaj aj iný názor v rámci jedného poslaneckého klubu a ja mu ďakujem naozaj za jeho prejav aj za jeho rozpravu a chcem mu vysvetliť pár vecí, ktoré, na ktoré mal vlastne on otázky. Marečku, ja ti chcem vysvetliť iba ten argument, že keď chalani hovoria, predkladatelia, teda my, ktorí predkladáme tento návrh, že keď to neurobíme teraz, tak to sa neurobí nikdy, áno, je to tak. Lebo neurobili to doteraz a je pravdepodobnosť, že to už neurobia nikdy. Nie poslanci, ale práve tí ministri by sa mali o tejto téme rozprávať a riešiť túto vec, však SaS-ka tam mala toho svojho pre šport, ani neviem, jak sa volá, však to bol nejaký neznámy pán tak isto ako ten pánko, ktorý robil ministra, ktorý ani že nešiel okolo školy. Keď si hovoril, že sa tomu venovali, že rozprávali do toho ľudia, ktorí neučili, no máš pravdu tak isto, ale my tu máme jasný príklad toho, že ministra robil človek, ktorý nemal žiadne skúsenosti so školstvom a neučil na škole. Ale dobre, toto už nebudem rozoberať. Čiže Marek, k tomu, že ten návrh zákona prichádza práve teraz, je to najvyšší čas, aby sa uplatnil a... (Prerušenie vystúpenia časomerom.)
90. schôdza NR SR - 7.deň - B. popoludní
Dátum: 2023-05-11
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

114. Ďakujem pekne, pán podpredseda. Ja by som sa chcel tebe, Igor, poďakovať, že si vytrval s Karolom v tomto boji a že ste tie, tie tri roky naozaj bojovali za správnu vec. A na záver by som iba dodal, že by som si rád pozrel ten váš tenisový zápas.
90. schôdza NR SR - 7.deň - B. popoludní
Dátum: 2023-05-11
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

96. Ďakujem za slovo. Ďakujem ti veľmi pekne, Maťka, za tvoj prejav. Bolo to naozaj príjemné počúvanie, aj pozeranie na teba. A ak by mala takto vyzerať kritika, tak ja by som ju bral absolútne so všetkými desiatimi. Rešpektujem tvoj názor a beriem ťa naozaj ako profesionála a odborníka, ktorý si naštudoval túto tému určite a komunikuje so školami. Rešpektujem to. Zároveň stojíme si za tým určite, že čím skôr tú telesnú výchovu keď zavedieme do tých škôl, tak tým lepšie. Ale rozumiem aj tvojím argumentom. Bude to naozaj možno o tých počtoch, ktoré, o počtoch v parlamente, ktoré presadia či jeden, alebo druhý návrh. Ja si nevyberám, že jeden je lepší. Ja hovorím, že oba budú prospešné, ak teda sa posunie tá účinnosť o rok. Budeme radi určite. Ak to bude ešte tento rok, tak budem ešte radšej. Ďakujem ti veľmi pekne, Maťka, za tvoj prejav.
90. schôdza NR SR - 7.deň - B. popoludní
Dátum: 2023-05-11
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

86. Ďakujem pekne, pán podpredseda. Ja ti absolútne rozumiem, Monika, keď si rozprávala o hádzanej, kde sa vlastne zlikvidovali všetky tie kluby. Hovorila si o troch. Ja pochádzam z Levoče a tam takisto bol hádzanársky klub, mestský hádzanársky klub, ktorý vlastne patril aj k základnej škole, ktorá vlastne budovala športové a jazykové triedy. Ja som bol v jazykovej triede a moji ďalší kolegovia alebo teda bývalí spolužiaci chodili do športovej triedy. A zrušením vlastne týchto tried sa pomaličky dostávala do záhuby aj tá hádzaná, ktorá mala dlhú tradíciu v Levoči. A jednoducho budovala ďalších takých tých nádejných športovcov, ktorí sa do budúcna dostali aj do nejakých špičkových líg do zahraničia. A toto ma naozaj trošku štve, že bránime tým deťom aj k takým tým integračným a inkluzívnym nástrojom, čo je podľa mňa aj šport v rámci telesnej výchovy, kde vieme priblížiť obe skupiny obyvateľov, či to je, či to budú Rómovia alebo Nerómovia. Ten šport naozaj zbližuje. Aj preto vnímam naozaj tú tretiu hodinu telesnej výchovy ako ďalší prvok, ako ďalší nástroj k tej integrácii aj k inklúzii. A ak má byť naozaj tá telesná výchova jedným z tých prvkov, prečo tomu bránime? Prečo bránime naozaj aj možno k tomu zdravému vývoju dieťaťa, kedy sme svedkami toho, že čoraz menej vidíme obsadené ihriská vonku, ako teda na sídliskách, čoraz menej vidíme obsadené telocvične a viac naozaj detí možno niekde po večeroch s fľašou v ruke a nechcem ani hovoriť, s čím medzi prstami. Zabráňme tomu naozaj, ak vieme, aj touto cestou podporiť tento návrh zákona o tretej hodine telesnej výchovy, aby sme opäť tu raz vybudovali možno zdravšiu generáciu detí. Veľmi pekne ďakujem.
90. schôdza NR SR - 7.deň - B. popoludní
Dátum: 2023-05-11
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

70. Ďakujem pekne za slovo. Ja ti tak isto chcem, Karol, poďakovať za tvoj zápal pre túto tému. Poznám ten príbeh, ten trojročný boj s ministerstvom školstva, kedy si naozaj otravoval ministrov či Gröhlinga, alebo aj teraz pána Horeckého, aby si, aby teda urobili zmeny aj pri tejto veci, čo sa týka telesnej a teda ďalšej hodiny telesnej výchovy. A ty si jasným príkladom toho, ako sa má integrovať alebo aplikovať aj inklúzia v tomto prostredí cez telesnú výchovu, čo vlastne aj odmietali kolegovia so SaS-ky. Dnes predstavil, neviem, či si videl tím ľudí z, ktorý má tvoriť ministerstvo školstva do budúcna, ak SaS-ka obsadí, a sú to tí istí ľudia, ktorí sedia na ministerstve školstva. Sú to tí istí ľudia, ktorí blokovali jak tvoj návrh zákona, tak blokovali aj budúcnosť rómskych detí, ktorí naozaj budú piť naďalej vodu z potoka a budú končiť na úrade práce a budú poberať do budúcna iba dávky v hmotnej núdzi. Sú to presne tí istí ľudia a SaS-ka si ich teraz akože olepkovala, že sú zo SaS-ky. My sme to vedeli, samozrejme, a poznám ten tvoj tuhý boj, kde si naozaj možno taký, s takými mlynskými kameňmi bojoval a hádzal si hrach o stenu, lebo s týmito ľuďmi nepohne. Oni si myslia, že budú môcť rozhodovať iba z Bratislavy a že takto to najlepšie oni vedia, ale jednoducho ten terén a tú, tie regióny nepoznajú a pre nich je najjednoduchšie povedať: nedá sa. A ty si jasný príklad toho, Karol, že si si pobehal naozaj či konferencie, alebo aj terén školy, telocvične a toto je výsledok tvojej práce, keď podávaš teraz vlastne tento návrh, ktorý je vlastne podložený dátami v tom, že chceš tu budovať naozaj zdravú generáciu detí. Veľmi pekne ďakujem, Karol.